钦定古今图书集成/方舆汇编/职方典/第1404卷 > 《水月洞铭》〈并序〉前人
## 钦定古今图书集成/方舆汇编/职方典/第1404卷 > 《水月洞铭》〈并序〉前人

水月洞，剜漓江之麓，梁空踞江，春水时至，湍流贯之。石门正圆，如满月样，光景穿映，望之皎然。近岁或以一时燕私，更其号为“朝阳” ，邦人弗从，且隐山东。洞既曰“朝阳” 矣，不应相重。乾道九年秋九月，吉吴人范成大、莆人林光朝，考古揆宜，俾复其旧。成大又为之铭，百世之后，尚无改也。铭曰：

有嵌孱颜，中淙涨湍。水清石寒，圆魄在上。终古弗爽，
如月斯望。漓山之英，漓江之灵。复其嘉名，范子作颂。
勒于巃嵷，水月之洞。